**PORNAISTEN ELÄKKEENSAAJAT ry 28.10.2020**

**TOIMINTASUUNNITELMA VUODELLE 2021**

**KOKOUS- JA JUHLATOIMINTA**

**Tulevan vuoden toimintasuunnitelmaa leimaa korona- virus ja sen tuomat mahdolliset rajoitukset. Jatkuvuuden takia suunnitelma on kuitenkin laadittu entiseen malliin ikään kuin koronaa ei olisi, eikä jokaisen suunnitellun toimen kohdalla ole toistettu mainintaa korona- varauksesta**. **Tätä laadittaessa elämme toivossa, että rokote tautiin tulisi käyttöön alkuvuodesta 2021.**

Sääntömääräisten kevät- ja syyskokousten lisäksi pidämme tarvittaessa kuukausi - ja hallituksen kokouksia. Uudenmaan piirin kevät- ja syyskokoukseen valitsemme yhdistyksestä varsinaisen ja varaedustajan. Osallistumme EKL:n Uudenmaan piirin Itä- Uusimaa- alueen kokouksiin. Yhdistyksen jäsenet osallistuvat mahdollisuuksien mukaan EKL:n ja Uudenmaan piirin järjestämiin tilaisuuksiin. Muistamme Uudenmaan piirin jäsenyhdistyksiä niiden merkkipäivinä. Yhdistyksen järjestämät omat tilaisuudet ja juhlat valmistelee hallitus ja se päättää myös niihin kutsuttavat muiden yhdistysten edustajat. Perinteisen Helatorstaijuhlan järjestämme helatorstaina 13.5.2021.

**KURSSI JA KOULUTUSTOIMINTA**

Osallistumme mahdollisuuksien ja tarpeen mukaan EKL: n ja Uudenmaan piirin järjestämiin koulutus- ja kurssitilaisuuksiin. Myös omaa koulutusta ylläpidetään ja kerho- ja koulutustilaisuuksiin kutsutaan vierailevia asiantuntijoita omien kouluttajien lisäksi. Tietokoneen, internetin, sähköpostin ja älypuhelinten käyttöä harjoittelemme kerhossa ja Pornaisten kunnan mahdollisesti järjestämillä kursseilla. Käsityökerhot kokoontuvat tarpeen mukaan.

**EKL:N JA UUDENMAAN PIIRIN KILPAILUTAPAHTUMAT, LIIKUNTA**

Osallistumme erilaisiin liikuntatapahtumiin mm. piirin järjestämiin ulko- ja sisäboccia- sekä mölkkykisoihin ja EKL:n kevään liikuntahaasteeseen. Osallistumme myös Uudenmaan piirin virkistyspäiville. Boccia- ja mölkkykerhot valitsevat keskuudestaan vetäjät. Mölkkykenttä valmistui Halkiaan syksyllä 2020 ja sitä pelaamme boccian ohella kesällä.

**MUU TOIMINTA**

Kerho kokoontuu joka toinen viikko, vuorotellen Halkian ja Laukkosken Työväentaloilla, ja nämä kerhotapaamiset ovat runkona toiminnalle. Kerho keskustelee eri aiheista käyttäen tarvittaessa alustajia ja asiantuntijoita apunaan. Lisäksi kerhopäivinä on mm. jumppaa, ulkoliikuntaa, vapaata keskustelua, arpajaisia, bingoa, lottoa, erilaisia veikkauksia ja kahvittelua. Pyrimme saamaan Pornaisten kunnan liikunnanohjaajan vetämään liikuntatuokioita kerhossa. Kerhon retket, kulttuuritapahtumissa käynnit ja matkat pyrimme järjestämään niin, että mahdollisimman monet voivat osallistua. Tavoitteena on sekä fyysisen että henkisen kunnon ylläpito monin eri tavoin.

Pyrimme järjestämään tanssikursseja ja tanssi- iltamia joihin ulkopuolisillakin on mahdollisuus osallistua.

Perinteiset pikkujoulut ja jouluaterian järjestämme entiseen tapaan.

Osallistumme Uudenmaan piirin kevät- ja syysjuhliin, piirin Itä- Uusimaa- alueen toimintaan sekä naapurijärjestöjen tilaisuuksiin mahdollisuuksien mukaan.

Järjestämme syksyisin Vanhustenviikon merkeissä vuonna 2012 aloitetun Aurinkomäen asukkaiden ulkoilutapahtuman ja vuonna 2014 aloitetun kaikille avoimen ruokailutilaisuuden.

Järjestämme halukkaille perinteisen syysreissun Rajaniemeen.

Järjestämme tarvittaessa erilaisia ajankohtaisia seminaareja ja keskustelutilaisuuksia ja pyrimme vaikuttamaan kuntatasolla eläkkeensaajia koskettaviin asioihin. Pyrimme saamaan omia ehdokkaita kunnallisvaaleihin ja tuomme esille näkemyksiämme kunnan kehittämisen näkökulmasta.

Jatkamme kanssakäymistä EKL:n naapuriyhdistysten ja Eläkeliiton Pornaisten paikallisyhdistyksen kanssa ja järjestämme tarvittaessa yhteisiä tilaisuuksia merkittävistä ajankohtaisista asioista.

Teemme aloitteita Eläkkeensaajien Keskusliitolle, Pornaisten kunnalle ja muille tahoille paikallisesti ja valtakunnan tasolla kokemistamme epäkohdista ja uudistamiskohteista.

Olemme aktiivisesti mukana ja pidämme huolen, että meillä on edustus Keski- Uudenmaan sote- kuntayhtymän Ikäihmisten neuvostossa sekä pyrimme saamaan sen järjestämiä tilaisuuksia Pornaisiin.

Ikäihmisten neuvoston idean mukaisesti pyrimme esiintymään yhdessä Eläkeliiton Pornaisten paikallisyhdistyksen kanssa Pornaisten Messuilla esittelemässä Ikäihmisten neuvoston ja yhdistystemme asioita.

**TALOUS**

Yhdistyksen toiminta rahoitetaan jäsenmaksuilla, juhla-, pienimuotoisilla arpajais- ja bingotuloilla, kahvimaksuilla ja mahdollisilla avustuksilla.

Pornaisten Eläkkeensaajat ry

Hallitus